യൂത്ത് കോണ്ഗ്രസ് വനിതാ നേതാക്കള് നിയമസഭയിലേക്ക് തള്ളിക്കയറി. തിരുവനന്തപുരം: പേരൂര്ക്കട ദമ്ബതികളുടെ കുട്ടിയുടെ ദത്തെടുക്കല് വിവാദവുമായി ബന്ധപ്പെട്ട് യൂത്ത് കോണ്ഗ്രസ് വനിതാ നേതാക്കള് നിയമസഭയിലേക്ക് തളളിക്കയറി. വകുപ്പ് മന്ത്രി വീണാ ജോര്ജ് രാജിവയ്ക്കണമെന്ന് ആവശ്യപ്പെട്ടായിരുന്നു സമരം. അതീവ സുരക്ഷാവലയം ഭേദിച്ചാണ് വനിതാ പ്രവര്ത്തകര് അകത്തുകയറിയത്. പ്രതിഷേധം ഉണ്ടാകുമെന്ന് കണക്കിലെടുത്ത് പ്രധാന കവാടത്തിന് മുന്നില് നിലയുറപ്പിച്ച പൊലീസിനെ വെട്ടിച്ച് രണ്ടാംഗേറ്റ് വഴിയാണ് വനിതകള് അകത്തുകടന്നത്. യൂത്ത് കോണ്ഗ്രസ് സംസ്ഥാന സെക്രട്ടറി ചിത്രാദാസ്, വീണാ.എസ്.നായര്, ജില്ലാ ഭാരവാഹികളായ അഖില, സജനാ, സുബിജ, അനുഷ്മ, ഷാനി എന്നിവരെയാണ് പൊലീസ് അറസ്റ്റ് ചെയ്തത്. നിയമ വിരുദ്ധമായി കുഞ്ഞിനെ തട്ടിയെടുക്കാന് കൂട്ടുനിന്ന ശിശുക്ഷേമ സമിതി ജനറല് സെക്രട്ടറി ഷിജുഖാനെ സംരക്ഷിക്കുന്ന നിലപാടാണ് സി.പി.എമ്മും സര്ക്കാരും സ്വീകരിക്കുന്നതെങ്കില് സമരം ശക്തമാക്കുമെന്ന് യൂത്ത് കോണ്ഗ്രസ് ജില്ലാപ്രസിഡന്റ് സുധീര് ഷാ പാലോട് അറിയിച്ചു.